Ego Hugo, dux Burgundie, notum facio presentibus et futuris, quod Villermus de Duismo laudavit et concessit elemosinam quam fecerat pater suus Rainerius ecclesie Castellionis, et superaddidit tantum terre in Grandibosco, unde predicta elemosina facta fuerat, quantum carrucis boum ad colendum sufficeret, et quicquid eidem ecclesie Castellionis necessarium fuerit in pascuis, et nemoribus, et fructibus eorumdem nemorum in omni potestate de Ennay, et in omnibus circum adjacentibus finagiis ejusdem potestatis, in quibus omnibus ego quantum ipse tantum pro remedio anime mee et antecessorum meorum donavi eidem ecclesie et concessi que omnia pater meus Odo, dux Burgundie, dedisse et concessisse dicebatur. Recognovit quoque in presentia mea idem Villermus, quod predictus pater suus R. dicte ecclesie Castellionis quondam alia dona fecerat: dederat videlicet quicquid habebat in nemore quod nominatur Vicinum, et quicquid habebat in Ercis, et quicquid habebat in villa que dicitur Monmoyen et in finibus ejus. Asseruit etiam quod donum quod fecerat de Grandibosco et finagio ejus factum fuit antequam dominam de Vilemor duxisset uxorem, cetera vero omnia antequam ab ipsa heredem haberet, anno scilicet ab incarnatione Domini M°C°XL°V°. Hec omnia ego Hugo, dux Burgundie, sigilli mei auctoritate roboravi. Actum anno ab incarnatione Domini M°C°LX°VI.